**Begard Reza** (født 1988) er en svensk aktivist med erfaring fra feministiske og antirasistiske organisasjoner, for eksempel Salam Norge, *Interfem*, UngKurd Norge, Landsforeningen mot rasisme og Skeiv Verden.

I 2016 var Reza med på stiftelsen av den nye antirasistiske organisasjonen Landsforeningen mot rasisme, etter at det ble sett behov for en ny antirasistisk organisasjon som kunne overta etter SOS Rasisme.

Reza har gjennom UngKurd også engasjert seg for kurdernes rettigheter i Tyrkia. I 2016 da Tyrkiske Foreningers Hovedorganisasjon (TFHN) i Norge arrangerte en markering, gikk hun ut med kritikk mot organisasjonen for det hun mente var støtte til Recep Tayyip Erdoğan og hans behandling av kurdere. TFHN benektet at demonstrasjonen var en støttemarkering for Erdogan.

Reza skrev under borgerkrigen i Syria flere reisebrev om kurdiske kvinners kamp mot IS, og ble i 2020 utnevnt av regjeringen til medlem av Ytringsfrihetskommisjonen. Hun trakk seg året etter, noe hun begrunnet med at kommisjonen hadde invitert det hun selv mente var «høyreradikale kulturkrigere, rasister og hatpredikanter» til innspillsmøter. Under møtene hevdet Reza seg utsatt for seksualisert humor, samt krenket over Are Søbergs kommisjonsdeltagelse. Reza hevdet at disse var blitt rapportert til kommisjonens leder Kjersti Løken Stavrum. Både Stavrum og de to mannlige kommisjonsmedlemmene som Reza hevdet hadde utsatt henne for krenkende vitsing, tilbakeviste historien.

Samme år, under Oslo Pride, ble Reza utsatt for trusler og anmeldte disse straks til politiet.

I oktober 2022 ble Reza og en annen medarbeider midlertidig permittert fra stillingen som generalsekretær i Salam Norge etter varsler om manglende økonomisk transparens og en udemokratisk kultur i organisasjonen. Etter en granskning konkluderte Bufetat og Imdi at det ikke var grunnlag for påstandene om økonomisk rot.

Referanser
----------

1. ↑   Virtual International Authority File, oppført som Reza, Begard 1988-, besøkt 1. september 2021[Hentet fra Wikidata]
2. ↑   www.nrk.no[Hentet fra Wikidata]
3. ↑  Castello, Claudio. «Salam-leder trekker seg fra Ytringsfrihetskommisjonen». *Utrop*. Besøkt 7. desember 2021.
4. ↑  «Ny forening mot rasisme». *ABC Nyheter*. 1. november 2016.
5. ↑  «Udemokratiske tendenser blant norske politikere som støtter Erdogans politikk». *Drammens Tidende*. 2. september 2016.
6. ↑  «- Hadde fredsbudskap». *Drammens Tidende*. 16. september 2016.
7. ↑  Begard Reza (23. juni 2021). «Derfor trekker jeg meg fra Ytringsfrihetskommisjonen». *VG*. Besøkt 23. juni 2021.
8. ↑  Begard Reza (17. august 2021). «Uredelig og usant fra Ytringsfrihetskommisjonen». Utrop.no. Arkivert fra originalen 19. august 2021. Besøkt 19. august 2021.
9. ↑  «Den utrolige historien om Kjetil Rolness, hetsing av transseksuelle og framvisning av kjønnsorganer i dokø - og hvor i all verden var de voksne i VG?». *Nettavisen*. 2. august 2021.
10. ↑  Ofstad, Sissel (29. august 2021). «Ble truet etter kronikk». *Utrop*. Besøkt 7. desember 2021.
11. ↑  «Sendte varsel om den skeive, muslimske organisasjonen Salam: – Problemene var så alvorlige at jeg måtte trekke meg». *www.aftenposten.no*. Besøkt 23. oktober 2022.
12. ↑  «Aftenposten: Flere ledere i Salam permittert». *TV 2*. Besøkt 23. oktober 2022.
13. ↑  «Frikjenner Salam etter varsler om økonomisk rot». *Vårt Land*. 16. desember 2022.

|  |  |
| --- | --- |
| Oppslagsverk/autoritetsdata | VIAF
 |